מנחם אליעזר זאב רוזנבוים

רבי מנחם אליעזר זאב רוזנבוים (נולד בכ"ד בניסן תש"ט, 23 באפריל 1949) הוא האדמו"ר מקרעטשניף.

ביוגרפיה
נולד ברחובות לרבי דוד משה רוזנבוים האדמו"ר מקרעטשניף ולאסתר רחל בת האדמו"ר רבי חיים מרדכי רוזנבוים מנדבורנה, למד בישיבה של אביו ברחובות.

בה' באדר א' תשכ"ז (1967) התחתן עם לאה רחל בתו של הרב יואל בעער, האדמו"ר מראצפרט מסאו פאולו ברזיל. לאחר נישואיו התגורר בברזיל ושם למד בכולל אברכים. לאחר כשנה חזר לישראל ואביו ביקש ממנו ומאחיו התאום רבי ישראל ניסן שיהיו בחדרו בעת קבלת הקהל.

בט"ו בתמוז תשכ"ט (1969) בעת מסע לקברי אבות ברומניה נפטר אביו, ובמהלך הלוויה הוכתר למלא את מקום אביו, אך את ההנהגה בפועל קיבל על עצמו רק בעת סעודת פורים בשנת תש"ל (1970) בהיותו בן 20 בלבד. הוא דאג לאחיו ואחיותיו היתומים והיה מעורב בשידוכים שלהם, את אחיו הצעיר ביותר יעקב יואל השיא עם בתו הגדולה מלכה. 

במשך כשלושים שנה התגורר בדירה שהייתה חלק מבית המדרש של החסידות, עד שנבנה לו בית מיוחד במרחק הליכה מבית המדרש. בבית קיים חדר לימוד, ספרייה וכן מקווה פרטי וחדר קבלת קהל. בקומה התחתונה נבנה בית כנסת פרטי שבו מתפלל בימות החול בנו הגדול הרב דוד משה רוזנבוים. בבית כנסת זה עורך האדמו"ר טיש בצהרי יום שבת וכן טישים מיוחדים במהלך השנה. מאז תחילת מלחמת חרבות ברזל בשנת תשפ"ד עבר להתגורר בחזרה בבנין בית המדרש.

בין מקורביו היו גם אנשים לא-חרדים (בהם אריאל שרון ואליעזר פישמן). תחת נשיאותו נפתחו בקריית קרעטשניף ברחובות מוסדות רבים בהם: בית מדרש, בית כנסת גדול, ישיבה קטנה, ישיבה גדולה, כולל אברכים, תלמוד תורה, גני ילדים, בית ספר לבנות, וארגון "לשבוע", המספק מוצרי מזון למשפחות נזקקות. נציגו במועצת העיר רחובות הוא פנחס הומינר, מחזיק תיק הכספים בעירייה.

בשנת תשפ"ג (2023) תיקן סדר לימוד מיוחד לחסידות של שתי הלכות ביום, לאחר כשנה הוסיף על זה לימוד שלוש משניות יומיות.

250px|ממוזער|בניין בית הכנסת הגדול של החסידות ברחובות
כמו אביו, מקפיד לא לבקר בכותל המערבי, ואינו מצביע בבחירות. האדמו"ר מתנגד לשימוש בטלפונים חכמים בשל חששו מ"הנזק הרוחני שיתרחש מהשימוש בהם" ולכן יזם ופעל לשימוש בטלפונים כשרים.

בחנוכה לאחר הדלקת הנרות ובמועדים נוספים הרבי מנגן בכינור כמנהג אבותיו האדמורי"ם לבית פרמישלאן - נדבורנה- קרעטשניף.

משפחתו
 הרב דוד משה, רב הקהילה ברחובות, נשוי לצירל, בת רבי ישראל אליעזר אדלר, האדמו"ר מדז'יקוב-ויז'ניץ
 הרב איתמר, רב הקהילה בבני ברק, נשוי לגעלא מלכה, בת רבי נפתלי ראובן קורנרייך, האדמו"ר מקוסוב ויז'ניץ, בית שמש
 הרב חיים מרדכי, ראש ישיבת קרעטשניף ורב הקהילה בביתר עילית, נשוי בזיווג שני למלכה שרה, בת דודו רבי ישראל ניסן רוזנבוים, האדמו"ר מקרעטשניף קריית גת
 הרב יקותיאל יהודה, רב הקהילה במודיעין עילית, נשוי לשרה בת רבי אליעזר כהנא, מספינקא ירושלים
 מלכה, הייתה נשואה לדודה יעקב יואל רוזנבוים אך הם התגרשו והיא נישאה לרבי פנחס יוסף חיים שנייבלג, האדמו"ר מווערצקי
 הינדא, נשואה לרב יוסף מאיר הורביץ, האדמו"ר מבית שמואל צבי-ספינקא
 אסתר, נשואה לרב ברוך הגר רב קהילת ברכת משה בבית שמש, בן הרב ישראל אליעזר הגר שהיה אב"ד סערט ויז'ניץ ירושלים
 שרה מרים, נשואה לרב איתמר מאיר אברהם אביש וייס רב קהילת דעת קדושים בבני ברק, בן רבי ישראל חיים וייס האדמו"ר מספינקא
 פערל, נשואה לרב ישכר בעריש קאהן, רב קהילת תולדות אברהם יצחק בהר יונה, בן רבי שמואל יעקב קאהן האדמו"ר מתולדות אברהם יצחק

לקריאה נוספת
 אריה ארליך, העוז והענווה, עיתון משפחה גיליון 1308, כ"ט באייר תשע"ז

קישורים חיצוניים
 אהרן פריאל, האדמו"ר מת - יחי האדמו"ר החדש, מעריב, 3 ביולי 1969


 פודקאסט משפחה פרק 24 - גשר המיתרים, סיפור הקסם של חסידות קרעטשניף

הערות שוליים

מנחם
מנחם
קטגוריה:אדמו"רים ישראלים
קטגוריה:רחובות: רבנים
קטגוריה:תאומים ישראלים
קטגוריה:ישראלים שנולדו ב-1949